Document ID: 32009R0771

ΚΑΝΟΝΙΣΜΌΣ (ΕΚ) αριθ. 771/2009 ΤΗΣ ΕΠΙΤΡΟΠΉΣ
της 25ης Αυγούστου 2009
για την τροποποίηση του κανονισμού (ΕΚ) αριθ. 1580/2007 σχετικά με ορισμένες προδιαγραφές εμπορίας στον τομέα των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 της 22ας Οκτωβρίου 2007 για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 103α και το άρθρο 121 στοιχείο α) σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1580/2007 της Επιτροπής, της 21ης Δεκεμβρίου 2007 για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2) έχει τροποποιηθεί σημαντικά από τον κανονισμό (ΕΚ) αριθ. 1221/2008 της Επιτροπής (3) με έναρξη ισχύος από την 1η Ιουλίου 2009, όσον αφορά τις διατάξεις για τις προδιαγραφές εμπορίας. Ωστόσο, είναι αναγκαίο να αποσαφηνιστεί το περιεχόμενο μιας προσφάτως θεσπισθείσας διάταξης για τα προϊόντα που εξαιρούνται από τις γενικές προδιαγραφές εμπορίας.
(2)
Στο άρθρο 53 παράγραφος 7 του κανονισμού (ΕΚ) αριθ. 1580/2007 προβλέπεται ότι η αξία της παραγωγής που διατίθεται στο εμπόριο για την περίοδο αναφοράς υπολογίζεται δυνάμει της νομοθεσίας που εφαρμόζεται κατά την περίοδο αναφοράς που ορίζεται στο εν λόγω άρθρο. Η αρχή αυτή είναι σκόπιμο να εφαρμοστεί και για την αξία της παραγωγής των ομάδων παραγωγών που διατίθεται στο εμπόριο.
(3)
Το 2008, η ομάδα εργασίας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (UNECE) αναθεώρησε τις προδιαγραφές της UNECE που εφαρμόζονται στα μαρούλια, στα κατσαρά αντίδια και στα πλατύφυλλα αντίδια, στα αχλάδια και τις τομάτες. Προκειμένου να αποφευχθούν περιττά τεχνητά εμπόδια στις συναλλαγές, όταν υπάρχουν ειδικές προδιαγραφές εμπορίας για τα οπωροκηπευτικά σε κοινοτικό επίπεδο, πρέπει να είναι κοινές με τις προδιαγραφές της UNECE. Ως εκ τούτου, οι ειδικές προδιαγραφές για τα οπωροκηπευτικά που προβλέπονται στον κανονισμό (ΕΚ) αριθ. 1580/2007 πρέπει να εναρμονιστούν με τις νέες προδιαγραφές της UNECE.
(4)
Επομένως, ο κανονισμός (ΕΚ) αριθ. 1580/2007 θα πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1580/2007 τροποποιείται ως εξής:
1)
Στο άρθρο 3 παράγραφος 3β, το στοιχείο α) αντικαθίσταται από το ακόλουθο κείμενο:
«α)
μη καλλιεργούμενα μανιτάρια που υπάγονται στον κωδικό ΣΟ 0709 59,»
2)
Στο άρθρο 44, προστίθεται η ακόλουθη παράγραφος 3:
«3. Η αξία της παραγωγής που διατίθεται στο εμπόριο υπολογίζεται βάσει της ισχύουσας νομοθεσίας, όσον αφορά την περίοδο για την οποία ζητείται η ενίσχυση.»
3)
Τα σημεία 4, 6 και 10 του Μέρους Β του Παραρτήματος Ι αντικαθίστανται από το κείμενο των σημείων Α, Β και Γ του Παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Σεπτεμβρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Αυγούστου 2009.

Labels: 7
0
3
17